****

**POZVÁNKA: Slávnostná prezentácia novej publikácie Divadelného ústavu Viliama Klimáčka *9 hier o slobode*, ktorá sa uskutoční v rámci podujatia 1. KNIŽNÝ DIVADELNÝ TRH. A čo je najdôležitejšie, výťažok z predaja publikácií venujú usporiadatelia na pomoc Ukrajine prostredníctvom neziskovej organizácie Človek v ohrození.**

**25. – 26. marec 2022 | 16.00 – 20.00 hod. | Štúdio 12, Jakubovo nám. 12, Bratislava**

**|Bratislava, 23. marec 2022 | – Divadelný ústav pripravil podujatie Knižný divadelný trh, na ktorom vás čaká pútavý program. Verejne uvedieme do života publikáciu Viliama Klimáčka *9 hier o slobode*. A čo je najdôležitejšie, výťažok z predaja publikácií od vydavateľstiev venujú usporiadatelia na pomoc Ukrajine prostredníctvom neziskovej organizácie Človek v ohrození.**

Knižným divadelným trhom zakladáme tradíciu nového knižného festivalu so zameraním na divadelnú literatúru, divadelné hry, knihy o divadelnom umení. Na 1. Knižnom divadelnom trhu, ktorý sa koná v piatok 25. 3. 2022a sobotu 26. 3. 2022 vždy od 16.00 do 20.00 hod. v Štúdiu 12 na Jakubovom námestí 12 v Bratislave, na vás okrem množstva kníh o divadle čaká sprievodný program. Tešiť sa môžete na stretnutie s dramatikmi aj hereckými protagonistami a tvorcami divadla.

* Piatok 25. 3. 2022 o 17.00 hod.
* Fakulta dramatických umení AU BB
* Umenie živého slova
	+ Medzinárodnými festivalmi niekoľkonásobne ocenené umelecké prednesy študentiek Katedry herectva Fakulty dramatických umení AU BB.
	+ Zuzana Ogurčáková prednesie text Jany Beňovej *Kam do mesta* a Eva Gribová prednesie text Daniila Charmsa *Osud profesorovej ženy*.
* Piatok 25. 3. 2022 o 18.00 hod.
* Asociácia CORPUS
* Edícia PLEROMA vydavateľstva Asociácia CORPUS
	+ Autor a prekladateľ Robo Švarc je v kontexte slovenskej filozofickej estetiky ojedinelým fenoménom. V rámci diskusie uvedie svoju esejistickú štúdiu *NON EXIT* a preklad knihy uznávaného švajčiarskeho režiséra, esejistu, dramatika a filmára Mila Raua *Kongo Tribunál*.
* Piatok 25. 3. 2022 o 19.00 hod.
* Drewo a srd
* Moc a násilie ako faktory deštruktívnosti v dráme Sarah Kane *Spustošení*
	+ Ťažisko prednášky tvoria štruktúra a dôsledky fenoménov moci a násilia, ako ich stvárňuje a reflektuje Sarah Kane v dráme *Spustošení* (*Blasted*, 1995). Prednášku povedie Mgr. Peter Brezňan, PhD., Ústav literárnej a umeleckej komunikácie, Filozofická fakulta UKF v Nitre.
* Sobota 26. 3. 2022 o 17.00 hod.
* Divadelná fakulta VŠMU
* Inscenované čítanie modernej maďarskej drámy
	+ CUV VŠMU momentálne pripravuje publikáciu *Antológia modernej maďarskej drámy*. Na divadelných knižných trhoch máte možnosť vypočuť si úryvky z vybraných dramatických textov tejto publikácie v podaní študentiek a študentov Divadelnej fakulty VŠMU. Inscenované čítanie pripravili Karol Rédli (preklad) a Marek Lupták (réžia).
* Sobota 26. 3. 2022 o 18.00 hod.
* Ústav divadelnej a filmovej vedy Centra vied o umení SAV, v. v. i.
* Divadlo vo vede
	+ I. blok: Miloš Mistrík a Michaela Mojžišová priblížia výrazné osobnosti svetového divadla Jacquesa Dalcrozea – skladateľa, hudobníka a hudobného pedagóga, a Petra Konwitschneho – renomovaného európskeho operného režiséra.
	+ II. blok: Dagmar Podmaková predstaví chystanú publikáciu o 100 rokoch SND, v ktorej sa venuje inscenáciám a tvorcom našej prvej scény. Karol Mišovic predstaví publikáciu *Témy na okraji záujmu?* a posunie pozornosť na našu prítomnosť. Diskusiu povedie Elena Knopová.
* Sobota 26. 3. 2022 o 19.00 hod.
* Divadelný ústav
* Viliam Klimáček *9 hier o slobode*
	+ Slávnostná prezentácia publikácie
	+ Nová kniha Divadelného ústavu obsahuje popri deviatich zaujímavých hrách slovenského dramatika aj jeho esej o politickom divadle a odbornú štúdiu Juraja Šebestu. Knihu predstaví sám autor v rozhovore s Marekom Godovičom.

A čo je najdôležitejšie výťažok z predaja publikácií venujú usporiadatelia na pomoc Ukrajine prostredníctvom neziskovej organizácie Človek v ohrození.

Divadelný ústav v Bratislave zároveň vyjadruje plnú podporu ukrajinským umelkyniam a umelcom, divadelníčkam a divadelníkom v ich hrdinskej snahe chrániť základné ľudské slobody. Uznávame jedine MIER. Naše hodnoty sú založené na vzájomnom rešpektovaní, spolupráci a pomoci. Z toho dôvodu Divadelný ústav založil na Facebooku verejnú skupinu **DIVADELNÝ AZYL UKRAJINA.SK** v snahe vytvoriť STREDISKO INFORMÁCIÍ pre divadelné inštitúcie a jednotlivcov.

Naším cieľom je:

* zdieľať mapu aktivít slovenských divadiel na pomoc Ukrajine,
* zhromaždiť dostupné iniciatívy,
* sprostredkovať informácie o umeleckých príležitostiach a pracovných ponukách v divadlách, začleniť ukrajinských kolegov do slovenskej divadelnej komunity.

Vladislava Fekete, riaditeľka Divadelného ústavu: „*Rozhodli sme sa, že sa pokúsime vytvoriť sieť, kanál informácií, v rámci ktorého budeme zoskupovať všetky iniciatívy z našich divadiel. Chceme podať pomocnú ruku, ale na druhej strane sa chceme zorientovať v legislatíve, aby sme vedeli promptne reagovať a uplatniť našich kolegov z Ukrajiny napríklad aj na našom pracovnom trhu. Vznikajú možnosti rezidencií, stáží, štipendií, atď*.“

#stojimepriukrajine #pomocukrajine #kulturaspaja #umeniepomaha

---

V prípade ďalších doplňujúcich otázok je vám k dispozícii:

Ing. Jana Dugasová

PR Divadelného ústavu

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: jana.dugasova@theatre.sk